Ri achiꞌaꞌ israelitas kꞌo uchuqꞌaꞌ pa kiqꞌaꞌ chiriꞌ pa tinamit Jerusalén,
xekiteq jujun sacerdotes israelitas y jujun levitas apeꞌ kꞌo ri Juan,
chin ndekikꞌutuj razón chare y xkibꞌij:
¿Achike kꞌa rat?
¿Ja rat ri Jun ri nduteq pe ri Dios chukolik ri rutinamit?
Y ri Juan xubꞌij chake:
Ma riyin ta,
xchajeꞌ.
Ma xrewaj ta,
xa kin chaj xubꞌij chi ma ja ta rijaꞌ ri Jun nduteq pe ri Dios chukolik ri rutinamit.
Y rejeꞌ xkibꞌij chare:
¿Y achike kꞌa rat?
¿Ma rat ta kami ri profeta Elías?
Y rijaꞌ xubꞌij chake:
Ma riyin ta.
Y xkibꞌij chik chare:
¿Ja rat ri jun profeta ri bꞌiꞌin kan chi nduqaqa?
Y rijaꞌ xubꞌij chik:
Ma riyin ta.
Y ri etaqon e xkibꞌij chik chare ri Juan:
¿Achike kꞌa rat?
Roj ndiqajoꞌ ndiqetamaj chin keriꞌ ndeqabꞌij chake ri etaqayon pe qichin.
Taqꞌalajrisaj kꞌa chiqawech achike rat.
Y rijaꞌ xubꞌij:
Ja riyin ri jun ri achoq pa ruwiꞌ xchꞌaꞌa kan ri profeta Isaías ri kereꞌ xubꞌij:
Pa chaqiꞌj y tzꞌiran ulew ndakꞌaxex ruchꞌabꞌel jun ri ndisikꞌin chubꞌixik:
Tichojmirisaj ri bꞌey apeꞌ ndeqꞌax ri Ajaw.
Keriꞌ xubꞌij ri Juan.
Ri etaqon e chin ndekikꞌutuj razón chare ri Juan chi achike rijaꞌ,
ekachibꞌil ri fariseos.
Rejeꞌ xkibꞌij chare ri Juan:
Si ma ja ta rat ri Jun ri nduteq pe ri Dios chukolik ri rutinamit,
nixta rat ri profeta Elías,
nixta rat ri jun profeta bꞌiꞌin kan chi nduqaqa,
¿achike kꞌa roma ngaꞌabꞌen bautizar wineq?
Y ri Juan xubꞌij chake:
Riyin chare yaꞌ nibꞌen bautizar.
Pero chiꞌikajal rix kꞌo Jun ri ma iwetaman ta ruwech.
Rijaꞌ,
chuwij riyin nduqaqa,
y nixta rukꞌulun chi ja ok riyin ngikiro rukꞌamal ri ruxajabꞌ,
xchajeꞌ ri Juan.
Nojel reꞌ xbꞌanatej jukꞌan apu ruchiꞌ ri raqen yaꞌ Jordán,
pa jun lugar rubꞌiniꞌan Betania,
apeꞌ ndubꞌen bautizar ri Juan atoq riꞌ.
Chukan qꞌij,
ri Juan xutzꞌet chi ri Jesús tzalan apu apeꞌ kꞌo rijaꞌ,
y xubꞌij:
¡Titzꞌetaꞌ kꞌa,
chiwech rix kꞌo ri Alaj Karneꞌl taqon pe roma ri Dios chin ndirelesaj ri mak keqalen konojel wineq!
Jareꞌ ri Jun nutzijon pe chiwa atoq xinbꞌij:
Chuwij riyin nduqaqa Jun más santienta ruqꞌij ke chinuwech riyin,
porque rijaꞌ kin xixkꞌo wi atoq kꞌajani kinalex riyin.
Rubꞌanun kan,
yin ma wetaman ta chi ja rijaꞌ ri taqon pe roma ri Dios chukolik ri rutinamit,
pero chin ndetamex ruwech rijaꞌ koma ri israelitas xinuqaqa chin ngenbꞌen bautizar wineq pa yaꞌ.
Y ri Juan ri Bautista xubꞌij chuqaꞌ:
Riyin xintzꞌet chi ri Espíritu Santo xqaqa pe chikaj achel jun paloma,
y xukꞌojeꞌ qa pariꞌ ri Jesús.
Y rubꞌanun kan yin ma wetaman ta chi ja rijaꞌ ri taqon pe roma ri Dios chukolik ri rutinamit,
pero ri Dios ri taqayon pe wichin chin ngenbꞌen bautizar ri wineq pa yaꞌ,
rubꞌiꞌin pe chuwa:
Ri achoq pariꞌ ndatzꞌet chi ndiqaqa y ndikꞌojeꞌ ri Espíritu,
ja rijaꞌ ri ndibꞌanun bautizar kichin ri wineq rikꞌin ri Espíritu Santo.
Y yin xintzꞌet chi keriꞌ xbꞌanatej.
Y romariꞌ niyaꞌ rutzijol chi ja rijaꞌ ri Rukꞌajol ri Dios,
xchajeꞌ ri Juan.